Borgtog vir Mercedes-plunderaarIn die video kan ŉ mens sien hoe Moloi met ŉ mandjie vol kruideniersware uit die Woolworths-winkel in Glenwood loop en in ŉ Mercedes-Benz-motor klim (Foto: Skermgreep) Borgtog is toegestaan aan die 26-jarige Mbuso Moloi wat hom verlede week oorgegee het in verband met sy betrokkenheid by die plundering van ŉ Woolworths-winkel in Durban. Hy het ook aangedui dat hy skuld gaan beken op die aanklagte teen hom. Maroela Media het vroeër berig Moloi is op 12 Julie tydens die onluste in KwaZulu-Natal op kamera betrap waar hy met ŉ mandjie vol kruideniersware uit die Woolworths-winkel in Glenwood loop en in ŉ Mercedes-Benz-motor klim. Daar is vasgestel dat dié motor daardie dag boonop ŉ vals nommerplaat opgehad het. Moloi staan tereg op aanklag van openbare geweld, diefstal, betreding en die oortreding van die Nasionale Padverkeersregulasies 2000. Hy het Dinsdag sy tweede verskyning in die Durbanse landdroshof gemaak en borgtog van R5 000 is aan hom toegestaan. Volgens Natasha Kara, woordvoerder van die Nasionale Vervolgingsgesag (NVG), sluit sy borgtogvoorwaardes in dat hy sy paspoort moes indien en dat hy nie KwaZulu-Natal mag verlaat sonder om die ondersoekbeampte daarvan in kennis te stel nie. Hy sal na verwagting volgende Donderdag weer in die hof verskyn. This guy happily participated in the looting of Glenwood @WOOLWORTHS_SA and then hopped into a brand new Merc (NUR32896). Anyone recognise him? Will link car vid in next tweet. pic.twitter.com/BvUHD44ACt — Nicole Graham (@NicoleGraham031) July 12, 2021